പി.പി.നായര് ഇനി ഓര്മ്മ കാലടി: റേഡിയോ പ്രക്ഷേപണത്തിന്റെ ചരിത്രം ആധികാരികമായി പറയാന് കഴിവുണ്ടായിരുന്ന ചുരുക്കം പേരില് ഒരാളായിരുന്നു കഴിഞ്ഞ ദിവസം നിര്യാതനായ കാലടി മാണിക്കമംഗലം പറയത്ത് വീട്ടില് പി.പുരുഷോത്തമന് നായര് പി.പി. നായര്, 96. 1950ല് കോഴിക്കോട് റേഡിയോ നിലയം ആരംഭിച്ചപ്പോള് പ്രോഗ്രാം അസിസ്റ്റന്റായിട്ടായിരുന്നു ആകാശവാണിയില് പി.പി നായരുടെ തുടക്കം. കുട്ടികള്ക്കു വേണ്ടിയുള്ള പരിപാടികളുടെ ചുമതലയായിരുന്നു തുടക്കത്തില്. ബാലലോകം പരിപാടിയുടെ കുട്ടേട്ടന് ആയിരുന്നു. പിന്നീട് ഗ്രാമരംഗത്തിന്റെ ചുമതലയും കിട്ടി. തുടര്ന്ന്, തിരുവനന്തപുരം, ഇന്ഡോര്, പോര്ട്ട് ബ്ലെയര്, ഗോവ, ഡെല്ഹി നിലയങ്ങളില് പ്രോഗ്രാം എക്സിക്യൂട്ടീവ് മുതല് സ്റ്റേഷന് ഡയറക്ടര് വരെയുള്ള തസ്തികകളില് 33 വര്ഷം സേവനമനുഷ്ഠിച്ചു. ഇന്ഡോറില് ജോലി ചെയ്യവേ ഉസ്താദ് അംജദ് അലിഖാന്റെ അച്ഛന് ഉസ്താദ് ഹാഫിസ് അലിഖാന്, ബിസ്മില്ലാഖാന് തുടങ്ങിയ പ്രമുഖരുടെ പരിപാടികള് ശബ്ദലേഖനം ചെയ്തിട്ടുണ്ട്. 1963ല് ആന്ഡമാന്നിക്കോബാര് ദ്വീപിലെ പോര്ട്ട്ബ്ലയറില് ആകാശവാണി നിലയം ആരംഭിച്ചപ്പോള് പുരുഷോത്തമന് നായര്ക്ക് അവിടത്തെ ചുമതല നല്കി. മുഖ്യമായും മലയാളം, തെലുങ്ക്, തമിഴ് പരിപാടികളുടെ ചുമതലയായിരുന്നു. 1972ല് അസിസ്റ്റന്റ് ഡയറക്ടറായി പനാജിയിലും ഇന്സ്ട്രക്ടറായി ഡെല്ഹിയിലെ സ്റ്റാഫ് ട്രെയിനിംഗ് ഇന്സ്റ്റിറ്റ്യൂട്ടിലും പ്രവര്ത്തിച്ചു. തിരുവനന്തപുരം വാണിജ്യ പ്രക്ഷേപണ കേന്ദ്രത്തിലും പ്രവര്ത്തിച്ച ശേഷം 1983 ജൂണില് സെലക്ഷന് ഗ്രേഡ് സ്റ്റേഷന് ഡയറക്ടറായാണ് വിരമിച്ചത്. മലയാളത്തില് റേഡിയോ നാടകത്തിന് ആദ്യമായി ആകാശവാണി ദേശീയപുരസ്കാരം ലഭിച്ചത് അദ്ദേഹം സ്റ്റേഷന് ഡയറക്ടറായിരുന്ന കാലത്താണ്. ആന്ഡമാനിലെ പൊതുരംഗത്ത് സജീവമായിരുന്ന പി.പി. നായര് വിരമിച്ചശേഷവും അവിടെ ഏറെക്കാലം താമസിച്ചു. ഭാര്യ: പി.എല്. തങ്കമണി അവിടെ സര്ക്കാര് ഹയര് സെക്കന്ഡറി സ്ക്കൂളില് ദീര്ഘകാലം ഇംഗ്ലീഷ് അദ്ധ്യാപികയായിരുന്നു. മക്കള്: ഡോ. പത്മജ, ഡോ. രാധിക, ഡോ. കൃഷ്ണന്, പരേതയായ ചിത്ര. മരുമക്കള്: ഗിരീഷ്, ഡോ. സദാനന്ദന്, വിനോദ്, ഉഷ.